**DN indgår i Grundvandsrådet i Guldborgsund Kommune, hvor vi arbejder for at sikre bevaringen af vores gode og rene grundvand**

**GRUNDVANDSRÅD**

Der er nedsat et grundvandsråd i Guldborgsund Kommune efter § 12 i Vandforsyningsloven. Grundvandsrådets opgave er at rådgive kommunen i forbindelse med kommunens arbejde med grundvandsbeskyttelse samt i forbindelse med kommunens udarbejdelse og revision af indsatsplaner.

Grundvandsrådet består af:

* repræsentanter for vandværkerne i kommunen
* andre berørte myndigheder
* jordbruget
* industrien
* eventuelle andre relevante parter i kommunen

**Rent Grundvand uden kemikalietilsætning**

Danmark er et af de få lande i verden, som kan basere sin forsyning af vand på rent grundvand og som pumper grundvandet op og sender drikkevand direkte ud i vandhanerne, uden det skal gennem en større kemisk rensning.

Det er en stor værdi, vi har her – og den skal der passes godt på.

**Forurening truer vores grundvand**

Men vi bor også på vores drikkevand.

To tredjedele af Danmark er dækket af landbrug, og 10 procent er byer, veje og tekniske anlæg. Langt det meste af det ligger over grundvand, som vi skal passe på.

Landbruget bruger gødning og sprøjtegifte, som giver risiko for forurening af grundvandet. Sprøjtegifte kan også komme fra haver, gårdspladser, stier, grønne anlæg og gamle nedgravede dunke, som kan være svære at finde.

Under mange byer er grundvandet forurenet med miljøfremmede stoffer fra industri og tankanlæg. Andre steder er der gamle lossepladser og nedgravede rester af gift, som truer grundvandet.

Indvindingen af vand påvirker også naturen. Mange steder er moser, kildevæld og vandløb påvirket af indvindingen. Hvis vi indvinder for meget, kan kvaliteten af grundvandet også blive forringet.

**Rent drikkevand er ikke en selvfølge i fremtiden**

Det vi indtil nu har gjort ved problemerne er

* lukning af boringer
* etablering af nye boringer
* samt i enkelte tilfælde nedlagt vandværker.

Efter DNs mening er det ikke i længden tilstrækkeligt, hvis vi skal bevare vores rene grundvand. Det vil også blive dyrt - hvert år bliver drikkevandsboringer lukket på grund af forurening, og de skal erstattes af nye boringer, som hver koster vandværkerne 2-5 millioner kroner. Det skal der tages højde for når man ser på alternative løsninger, bl. a. inddragelse af BNBO. (Boringsnære beskyttelsesområder)

Vi kan heller ikke blive ved med at finde nye steder at hente vand op, uden at det påvirker naturen.

**Derfor mener DN, at vi må gøre noget mere effektivt for at beskytte grundvandet nu og fremover.**

Der bør inddrages andre løsninger så som:

* undgå sprøjtegift, hvor drikkevandet dannes og indvindes (BNBO)
* rense de forurenede grunde op, som kan forurene grundvandet
* lave nye anlæg og udvikle byerne med respekt for grundvandet
* Indvinde bæredygtigt for at sikre kvaliteten af vandet og skåne naturen
* sikre indsats mod alle kilder til forurening i en samlet plan

Det er de ting, som vi kæmper for i forbindelse med vores arbejde i grundvandsrådet.